B4-0356, 0357, 0364 και 0367/99

Ψήφισμα σχετικά με τα αποτελέσματα του έκτακτου Ευρωπαϊκού Συμβουλίου του Βερολίνου στις 24/25 Μαρτίου 1999

Το Ευρωπαϊκό Κοινοβούλιο,

- έχοντας υπόψη την έκθεση του Ευρωπαϊκού Συμβουλίου και τη δήλωση της Επιτροπής σχετικά με την έκβαση της συνεδρίασης του Ευρωπαϊκού Συμβουλίου στις 24/25 Μαρτίου 1999 στο Βερολίνο και τα συμπεράσματα της Προεδρίας,

- έχοντας υπόψη τα ψηφίσματά του της 14ης Ιανουαρίου 1999 σχετικά με τη βελτίωση της δημοσιονομικής διαχείρισης της Επιτροπής ((Μέρος ΙΙ, σημείο 1 των ΣΠ της ημερομηνίας αυτής.)) και της 23ης Μαρτίου 1999 σχετικά με την παραίτηση της Επιτροπής και το διορισμό νέας Επιτροπής ((Μέρος ΙΙ, σημείο 2 των ΣΠ της ημερομηνίας αυτής.)),

- έχοντας υπόψη την πρώτη έκθεση της Επιτροπής Ανεξάρτητων Εμπειρογνωμόνων σχετικά με τους ισχυρισμούς για περιπτώσεις απάτης, κακής διαχείρισης και νεποτισμού στην Επιτροπή,

Α. εκτιμώντας ότι η ισόρροπη ανάπτυξη καθώς και η οικονομική και κοινωνική συνοχή μεταξύ των ευρωπαϊκών περιφερειών αποτελούν θεμελιώδεις στόχους της Ευρωπαϊκής Ένωσης, οι οποίοι μπορούν να επιτευχθούν μόνον με πραγματική αλληλεγγύη μεταξύ των κρατών μελών,

I. Ατζέντα 2000

1. επισημαίνει ότι το Ευρωπαϊκό Συμβούλιο κατάφερε να συμφιλιώσει τα διαφορετικά εθνικά συμφέροντα των 15 κρατών μελών προκειμένου να επιτευχθεί μια γενική συμφωνία για την Ατζέντα 2000 στο Βερολίνο, παρά τις δυσχερείς θεσμικές και διεθνείς συνθήκες υπό τις οποίες διεξήχθη η συνεδρίαση του Βερολίνου[semigr ]

2. επισημαίνει ωστόσο ότι το Κοινοβούλιο ετοιμάζει τώρα εκθέσεις και θα εγκρίνει τις λεπτομερείς θέσεις του για την Ατζέντα 2000 κατά τη σύνοδο του Μαΐου[semigr ]

Δημοσιονομικές προοπτικές

3. υπενθυμίζει ότι οι νέες δημοσιονομική προοπτικές απαιτούν διοργανική συμφωνία και ότι τα συμπεράσματα του Ευρωπαϊκού Συμβουλίου επί του θέματος αυτού θα πρέπει να θεωρηθούν ως συμβολή στις συνεχιζόμενες διαπραγματεύσεις ανάμεσα στο Κοινοβούλιο και το Συμβούλιο[semigr ] επισημαίνει ότι το Ευρωπαϊκό Συμβούλιο δεν εκπλήρωσε τις προϋποθέσεις που προέβλεπε το Κοινοβούλιο για μια νέα διοργανική συμφωνία και πιστεύει ότι το Συμβούλιο θα πρέπει να επιδείξει ευελιξία, εάν επιθυμεί να καταλήξουν οι διαπραγματεύσεις αυτές σε μια διοργανική συμφωνία που να μπορέσει να τύχει της στήριξης του Κοινοβουλίου κατά τη σύνοδο του Μαΐου[semigr ]

4. επισημαίνει ότι τα προταθέντα ποσά για μέτρα κατά της μακροπρόθεσμης ανεργίας και για τη στήριξη μιας ενεργούς πολιτικής για την αγορά εργασίας που έχει σχέση με την εφαρμογή της ευρωπαϊκής στρατηγικής για την απασχόληση, μειώθηκαν σημαντικά, τόσο για την κατηγορία 2 όσο και για την κατηγορία 3[semigr ] για το λόγο αυτό υπενθυμίζει στο Συμβούλιο την πολιτική του βούληση για ανάπτυξη της απασχόλησης και των ίσων ευκαιριών και υπενθυμίζει ότι οι νέες δημοσιονομικές προοπτικές θα πρέπει να προβλέψουν μια λογική δημοσιονομική βάση για αυτές τις πολιτικές προτεραιότητες[semigr ]

5. λυπάται ιδίως διότι:

- οι δημοσιονομικές προοπτικές που αποφάσισε το Ευρωπαϊκό Συμβούλιο δεν προβλέπουν ρεαλιστικά επίπεδα χρηματοδότησης στις κατηγορίες 3, 4 και 5 που αφορούν αντιστοίχως τις εσωτερικές πολιτικές, τις εξωτερικές ενέργειες και τη διοίκηση, εκτός εάν οι δραστηριότητες περιορισθούν σημαντικά,

- δεν εξασφαλίζεται σχεδόν καθόλου ο βαθμός ευελιξίας του Ευρωπαϊκού Κοινοβουλίου για τη χρηματοδότηση των μη προβλεπομένων σήμερα δράσεων[semigr ] φοβάται ιδίως μήπως αυτή η έλλειψη περιθωρίου ελιγμών εμποδίσει την Ένωση να λάβει τα κατεπείγοντα μέτρα που απαιτούνται για τη βελτίωση της δραματικής κατάστασης των προσφύγων μετά την κρίση του Κοσσυφοπεδίου[semigr ]

6. ζητεί την εισαγωγή ρήτρας αυτόματης αναθεώρησης των δημοσιονομικών προοπτικών σε κάθε διεύρυνση, και τούτο ήδη από την πρώτη διεύρυνση, ή σε περίπτωση που δεν επιβεβαιώνονται οι υποθέσεις επί των οποίων είχαν βασιστεί οι προοπτικές[semigr ]

7. καλεί επομένως την Επιτροπή, σύμφωνα με το άρθρο 25 της διοργανικής συμφωνίας του 1993, να υποβάλει προσχέδιο προϋπολογισμού για το έτος 2000, σύμφωνα με το άρθρο 203 (μελλοντικό άρθρο 272) της Συνθήκης ΕΚ[semigr ]

Μεταρρύθμιση της ΚΓΠ

8. λαμβάνει υπό σημείωση τα αποτελέσματα της έκτακτης συνόδου όσον αφορά τη μεταρρύθμιση της ΚΓΠ και επισημαίνει ότι, μπορεί μεν η μεταρρύθμιση να απέχει πολύ από το να είναι πλήρης, αλλά τηρήθηκε εν τούτοις ο στόχος της σταθεροποίησης των δαπανών[semigr ] ζητεί σήμερα να συναφθεί συμφωνία για τη γεωργική μεταρρύθμιση, έτσι ώστε να βρεθεί η Ευρωπαϊκή Ένωση σε καλύτερη θέση για τις προσεχείς συνομιλίες και να μην εστιασθεί ο προσεχής γύρος διαπραγματεύσεων του ΠΟΕ μόνον στους τελωνειακούς δασμούς[semigr ] φρονεί επίσης ότι είναι απαραίτητο, τα περιβαλλοντικά και κοινωνικά θέματα να παίζουν εξίσου σημαντικό ρόλο με τις γεωργικές εμπορικές αποφάσεις[semigr ]

Διαρθρωτική πολιτική

9. επιδοκιμάζει το γεγονός ότι το Συμβούλιο συμφώνησε επί κοινής θέσης για τα διαρθρωτικά ταμεία και το ταμείο συνοχής, πράγμα το οποίο επιτρέπει την χρηματοδότηση μέτρων οικονομικής συνοχής και ανάπτυξης καθυστερημένων περιοχών, και δη σε πλαίσιο σταθεροποίησης αυτών των δαπανών[semigr ] επικρίνει το γεγονός ότι δεν υιοθετήθηκαν σε μεγαλύτερο βαθμό οι προτεραιότητες του Κοινοβουλίου[semigr ]

Διεύρυνση

10. υπογραμμίζει το θετικό μήνυμα που έστειλε το Ευρωπαϊκό Συμβούλιο στις χώρες που διαπραγματεύονται την προσχώρησή τους[semigr ] υπογραμμίζει επίσης ότι το χρηματοδοτικό πακέτο, που εγκρίθηκε από το Ευρωπαϊκό Συμβούλιο και που σχεδιάστηκε εν πολλοίς με γνώμονα τις ανάγκες των δεκαπέντε, προβλέπει σχετικά περιορισμένα μέσα στο πλαίσιο της προετοιμασίας της διεύρυνσης[semigr ]

11. τονίζει την ανάγκη της κατά το δυνατόν επιτάχυνσης των διαπραγματεύσεων και της διαδικασίας προσχώρησης με όλες τις υποψήφιες χώρες που πληρούν τα κριτήρια της Κοπεγχάγης[semigr ]

12. ζητεί να αρχίσουν παρόμοιες διαπραγματεύσεις με τη Μάλτα το συντομότερο δυνατόν και, σε οποιαδήποτε περίπτωση, πριν από τα τέλη του 1999[semigr ]

13. ζητεί, τα προενταξιακά μέσα να προαγάγουν κυρίως την βιώσιμη ανάπτυξη και να συμπεριλάβουν σε όλα τα επίπεδα την δημοκρατική λήψη αποφάσεων[semigr ] τονίζει και πάλι την ανάγκη συμμετοχής των δικαιούχων χωρών στη διαμόρφωση, την διαχείριση και την εποπτεία αυτών των μέσων[semigr ]

ΙΙ. Διορισμός νέας Επιτροπής

14. χαιρετίζει το γεγονός ότι τα κράτη μέλη συμφώνησαν για το διορισμό του Romano Prodi στη θέση του προέδρου της Επιτροπής[semigr ] καλεί τον υποδειχθέντα πρόεδρο να εφαρμόσει τις απαιτούμενες μεταρρυθμίσεις και να αποκαταστήσει το κλίμα εμπιστοσύνης μεταξύ της Επιτροπής και του Κοινοβουλίου πριν από τις προσεχείς ευρωπαϊκές εκλογές[semigr ]

15. εκφράζει τη λύπη του για το γεγονός ότι, με την απόφαση του Ευρωπαϊκού Συμβουλίου να μη διορίσει αμέσως νέους Επιτρόπους, καθίσταται ανέφικτη η ταχεία ανανέωση της Επιτροπής, την οποία είχε προτείνει το Κοινοβούλιο[semigr ] υπενθυμίζει, ωστόσο, τις διατάξεις της Συνθήκης του Άμστερνταμ (άρθρο 214) οι οποίες απαιτούν, η Επιτροπή που θα ορισθεί από τον Ιανουάριο του 2000, να εγκριθεί από το Ευρωπαϊκό Κοινοβούλιο μετά από σχετική ψηφοφορία[semigr ]

16. δηλώνει την πρόθεσή του να διεξαγάγει ψηφοφορία για την έγκριση του διορισμού του Προέδρου της Επιτροπής κατά τη σύνοδό του του Μαΐου[semigr ] συμμερίζεται την άποψη ότι το νεοεκλεγέν Κοινοβούλιο πρέπει να εγκρίνει τη νέα Επιτροπή το συντομότερο δυνατόν[semigr ]

17. εκτιμά ότι είναι απαραίτητο, πριν από την τελική ψηφοφορία, να διαπραγματευθεί με τον ορισθέντα Πρόεδρο της Επιτροπής το πρόγραμμά του, καθώς και τις μεταρρυθμίσεις της Επιτροπής και τη σύνθεσή της[semigr ]

18. δηλώνει την πλήρη του αντίθεση με την παραμονή της κ. Cresson στο αξίωμα του Επιτρόπου και ότι δεν πρόκειται να συνεργασθεί μαζί της καθόσον διάστημα διατηρεί το θέση της[semigr ]

19. θεωρεί απαράδεκτο το γεγονός, λαμβανομένης υπόψη της βαρύτητας της έκθεσης της επιτροπής ανεξαρτήτων εμπειρογνομώνων, ότι η κ. Cresson πρέπει να διατηρήσει τη θέση της έστω και στο πλαίσιο της υπηρεσιακής Επιτροπής[semigr ]

ΙΙΙ. Εξωτερικές υποθέσεις

20. χαιρετίζει τη δήλωση για τη διαδικασία ειρήνευσης στη Μέση Ανατολή, και συγκεκριμένα την επιβεβαίωση των συνεχών και ανεπιφύλακτων παλαιστινιακών δικαιωμάτων για αυτοδιάθεση και την ανάγκη να ξαναρχίσουν σύντομα οι διαπραγματεύσεις για το τελικό καθεστώς προκειμένου να ολοκληρωθούν εντός ενός έτους[semigr ] είναι πεπεισμένο ότι η τελική έκβαση αυτής της διαδικασίας θα είναι η εδραίωση ενός ανεξάρτητου παλαιστινιακού κράτους και η αναγνώριση εκ μέρους του αραβικού κόσμου της ύπαρξης του κράτους του Ισραήλ και του δικαιώματός του για ασφάλεια[semigr ]

21. συγχαίρει το Ευρωπαϊκό Συμβούλιο που ενέκρινε τη συμφωνία εμπορίου και συνεργασίας με τη Νότιο Αφρική, αλλά επισημαίνει ότι χρειάσθηκαν τέσσερα χρόνια εντατικών διαπραγματεύσεων για να συναφθεί η συμφωνία αυτή[semigr ]

22. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, το Συμβούλιο, την Επιτροπή και τα κοινοβούλια των κρατών μελών.